Bya Job Nantakiika
EKIFUBA kizibu kinene nnyo mu baana abato era omuntu ayinza okwebuuza oba ddala tewali ddagala likiwonya kubanga kisirikamu akaseera katono ate ne kiddamu!
Dr. Seremba omukugu mu kujjanjaba abaana era nga ye nnannyini Seremba medical centre e Kabalagala agamba:
“Ebifuba bingi mu baana naddala ebireetebwa akawuka ak’ekika kya ‘virus’ era ekifuba eky’ekika kino kisangibwa nnyo mu bifo omubeera abaana abangi okugeza; mu masomero ne ku mizigo emingi kubanga akawuka kano katambulira mu mpewo.
Ekifuba ekibi ennyo mwe muli Nimoniya ne TB era bino biziyizibwa na kugema. Noolwekyo, buli muzadde alina okulaba ng’omwana we bamugema kubanga ekifuba ekiri mu kiti kino kya bulabe nnyo ku bulamu bw’omwana.
Kizibu ddala okuziyiza ekifuba mu baana naye ggwe omuzadde bw’oba osobola, tangira omwana wo okubeera mu bifo ebibeeramu abaana abangi kubanga ebiseera ebisinga bakiggya ku baana bannaabwe.
Eddagala lyonna ery’ekifuba lisobola okuwonya ekifuba ekireetebwa akawuka aka ‘virus’ naye era kiwonako akaseera katono kubanga akawuka kano katambulira mu mpewo ate omwana omuyinza okuba ajjanjabiddwa ate omulala n’atajjanjabibwa.
Ku baana abatwalibwa mu ddwaaliro lya Seremba, 60 ku 100 batwalibwayo nga balwadde ba kifuba.
EBIFUBA MU MASOMERO
Akulira essomero lya Immaculate Heart Kindergarten e Nansana, Imani Monirah yagambye nti abaana ekifuba kisinga kubakwatira mu kuzannya ne mu kugabana ebyokulya n’ebyokunywa. N’agamba nti enfuufu n’obujjanjabi obutamala nabyo bisibye ebifuba mu baana.
MINISITULE Y’EBYOBULAMU ETANGAAZIZZA
Amyuka kaminsona ku nsonga z'abaana mu minisitule y’ebyobulamu, Jesca Nsungwa Sabiiti naye yategeezezza si buli kifuba nti kiba kyetaaga eddagala era ebifuba ebimu bisobola okuwona awatali ddagala naddala ebyo ebireetebwa akawuka akayitibwa viro-cough.
Abaana abato batawaanyizibwa nnyo ebifuba kubanga emibiri gyabwe tegisobola kulwanyisa bulwadde ate bwe kitajjanjabibwa bulungi, kigenda mu lubuto ne kivaamu nimooniya. Obulwadde bwa nimooniya bwetaaga okujjanjabibwa mangu ng’omusawo bw’aba alagidde kubanga busobola okutta omwana mu bwangu.
Obulwadde bwa nimooniya bungi nnyo naddala mu baana abalina obulwadde obulwawo okuwona nga TB n’akawuka akaleeta siriimu.
ZIYIZA EKIFUBA MU BAANA
Omusawo omukugu mu ndwadde z’abaana, Dr Seremba agamba;
1 Okugema abaana kintu kikulu nnyo kubanga kuziyiza ekifuba okugenda mu lubuto, ekiyinza okulwaza omwana nimooniya.
2 Abazadde balina okuyonsa abaana okumala emyezi 6 awatali kubawa kintu kyonna kubanga amabeere ga maama galimu buli kiriisa omwana kye yeetaaga mu mubiri ate ddagala eri omwana.
3 Abaana balina okulya obulungi nga kino kitegeeza okulya emmere erimu ebiriisa byonna ate mu kigero ekituufu. Olubuto lw'omwana lubeera lutono nnyo, kale alina okulya wakati w’emirundi 4 ne 6 olunaku era balina okuyambibwako kubanga abamu tebaagala kulya.
4 Emmere entabiketabike oba ekitoobero eba nnungi nnyo ku baana kubanga ebeeramu ebiriisa by'omubiri byonna omwana ne bw’alyaako akatono omubiri guganyulwa n’alwanyisa endwadde omuli n’ekifuba.
5 Abazadde balina okwewala okwegulira eddagala nga tebalabye musawo ate si buli muntu abeera mu dduuka eritunda eddagala nti musawo. Abasawo bangi baabicupuli, abantu balina okugenda eri abasawo abatuufu.
6 Eddagala lirina okukozesebwa nga endagiriro y'omusawo bw’egamba era ddoozi n’eggwaayo bulungi.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn